Karsten Lauritzen (V), 2012-03-29:
Dansk Folkeparti pålægger med det her beslutningsforslag regeringen at sikre, at personer, der er idømt fængselsstraf for seksuelle overgreb mod børn, ikke skal have mulighed for at opnå prøveløsladelse.
I Venstre har vi stor sympati for Dansk Folkepartis forslag.
Vi betragter overgreb mod børn som meget alvorlige forbrydelser, der skal straffes hårdt og konsekvent, og det er væsentligt, at vi sender et klart signal til pædofilidømte om, at deres gerninger er uacceptable.
Seksuelle overgreb mod børn og mindreårige er en så grusom form for kriminalitet, at vi sådan set mener, at man skal ændre de nuværende regler for prøveløsladelse.
Udgangspunktet må være, at man ikke kan blive prøveløsladt, hvis man har begået så alvorlige forbrydelser, som nogle pædofilidømte har.
Generelt mener vi i øvrigt, det er forkert, at man systematisk prøveløslader folk, specielt når det gælder meget alvorlige forbrydelser som pædofili.
Brønderslevsagen er en af de mest voldsomme sager om misbrug og vold mod børn, vi har set i Danmark.
En af de tiltalte fik 11 år, hvilket reelt betyder, at den pågældende person kan være prøveløsladt efter mindre end 6 år.
Så er det selvfølgelig rigtigt, som justitsministeren redegjorde for, at man skal indgå i et behandlingsforløb osv., men der er mulighed for prøveløsladelse, og vi mener sådan set, når der er tale om så alvorlige forbrydelser og så alvorlige gerninger, at man af hensyn til retsfølelsen skal se på, om man ikke skal lave reglerne om.
Det er jo fair og reelt.
Man kan godt angribe os for at have skiftet holdning, men det er jo også noget, den nuværende regering i hvert fald har erfaring med, altså det med at skifte holdning.
Så derfor må det jo være legitimt, en gang imellem i hvert fald.
Vi har det udgangspunkt, at hensynet til ofrene altid skal veje tungere end hensynet til forbryderne, og når ofrene skal leve med overgrebene resten af livet, skal gerningsmanden også som altovervejende hovedregel, og mere end det, opleve den fulde straf, og derfor er vi positive over for det beslutningsforslag, som Dansk Folkeparti har fremsat.
Vi undrer os i Venstre dog noget over det, som justitsministeren siger, for det er ikke helt i overensstemmelse med det, som den socialdemokratiske ordfører har fremført, bl.a. om Brønderslevsagen.
Så vi er sådan set noget overraskede over, at man ikke er villig til at se på prøveløsladelse, for det har hr. Ole Hækkerup som retsordfører ved gentagne lejligheder givet udtryk for at man er.
Men det kan vi jo tage en debat med ordføreren om, når han skal holde sin ordførertale.
For det ville være dejligt, når nu Straffelovrådet er færdig med deres udtalelse i løbet af sommeren, at vi i den kommende samling kunne lave et lovforslag, der handler om at se på straf, forældelsesfrister, som vi har behandlet tidligere, og også spørgsmålet om prøveløsladelse for pædofilidømte under et og udnytte den brede enighed, der er i pressen, men tilsyneladende ikke, når vi kommer til behandlingen her i Folketingssalen.
Men vi er glade for, at Dansk Folkeparti har fremsat beslutningsforslaget, og glade for den debat, vi tidligere har haft, og som vi forhåbentlig får under resten af behandlingen af forslaget.